હાર્દિક પટેલ ત્રણ માગ લઈને ગ્રીનવુડમાં ઉપવાસ પર ઉતર્યા. 14 દિવસના ઉપવાસ, પાણીનો ત્યાગ જેવું આકરું આંદોલન કર્યું પણ સરકારના પેટનું પાણી ન હલ્યું. તો બીજી તરફ સરકાર કહે છે કે અમને હાર્દિક પટેલ કે પાસ દ્વારા કોઈ તેમની માગ માટે કોઈ રજૂઆત કરાઈ નથી. અને રાજ્ય સરકારે હાર્દિકના ઉપવાસ આંદોલનને કોંગ્રેસ પ્રેરિત હોવાનું કહીને રાજકીય રમત શરૂ કરી હતી. તો સામે કોંગ્રેસ પણ હાર્દિકને સમર્થન જાહેર કરીને રાજકીય ખેલમાં દાવ જીતી લેવા માટે મેદાનમાં ઊતરી હતી. 14 દિવસ પછી હાર્દિક સ્વેચ્છાએ સોલા સિવિલ હોસ્પિટલમાં સારવાર માટે આવ્યાં છે. હવે આ આંદોલનમાં કોની જીત અને કોની હાર એ સવાલ થાય તે સ્વાભાવિક છે. હાર્દિક પટેલ પાટીદાર અનામત આંદોલનથી જાણીતા બન્યાં હતાં, અને ત્યાર પછી પણ હાર્દિક પટેલની લોકપ્રિયતા ખૂબ વધી હતી. પાટીદાર અનામત આંદોલનમાં તોફાનો અને તેમાં કેટલાક પાટીદારો શહીદ થયાં, એ પછી ગુજરાતમાં જાહેર મિલકતને થયેલ નુકશાન મામલે અને હિંસા માટે જવાબદાર ઠેરવીને હાર્દિક પર અનેક કેસ થયાં, રાજદ્રોહ જેવા ગંભીર ગુના દર્શાવીને કેસ થયાં. હાર્દિક પટેલ જેલમાં પણ જઈ આવ્યાં. હાલ તેઓ જામીન પર છે, ગુજરાત વિધાનસભાની ચૂંટણી વખતે કોંગ્રેસ સાથેની બેઠક બાદ અને અન્ય ઘટનાક્રમ પછી હાર્દિકની લોકપ્રિયતામાં ઘટાડો થયો હતો. પાટીદારોનો સાથ છૂટતો જતો હોય તેમ દેખાયું હતું. હાર્દિક સામે અનેક પોલીસ કેસ અને કોર્ટ કેસ છે. તેવામાં હાર્દિક પટેલે પાટીદાર અનામત આંદોલન અને ખેડૂતાના દેવા માફીની માગ સાથે ઉપવાસ આંદોલન કરવાની જાહેરાત કરી હતી તેને ફરી જનતામાં પોતાનો જુવાળ જગાવવાના ભાગરુપે પણ જોવામાં આવી શકે છે.